
KORT BEGRUNDELSE
Baggrund for forslaget
Den Europæiske Union deltager aktivt i håndtering af bevarelse og bæredygtig udnyttelse af havets biologiske mangfoldighed i områder uden for national jurisdiktion under De Forenede Nationers havretskonvention (UNCLOS), også kendt som "BBNJ-aftalen".
Efter iværksættelsen i 2004 førte EU, bemyndiget af Rådet, forhandlinger fra 2016 til 2023, der resulterede i vedtagelsen af BBNJ-aftalen den 19. juni 2023. EU undertegnede denne vigtige aftale den 20. september 2023.
BBNJ-aftalen fokuserer på beskyttelse og bæredygtig udnyttelse af havets biologiske mangfoldighed i næsten to tredjedele af verdens have og bidrager derved til et sundere havmiljø og til at bevare fiskerisektorens langsigtede rentabilitet. Den omhandler marine genetiske ressourcer, deling af fordele, områdebaserede forvaltningsværktøjer, miljøkonsekvensvurderinger og kapacitetsopbygning.
Aftalen er EU's tredje gennemførelsesaftale inden for rammerne af UNCLOS og indebærer en modernisering af UNCLOS for at tilpasse konventionen til den udvikling, der er sket med havets biodiversitet siden 1982. Den støtter FN's 2030-dagsorden for bæredygtig udvikling, navnlig verdensmål nr. 14, og bidrager til den globale ramme for biodiversitets mål om bevarelse af 30 % af verdens landområder og have senest i 2030. Derudover hjælper den til at gennemføre FN's rammekonvention om klimaændringer og Parisaftalen og fremhæver synergien i tacklingen af globale udfordringer.
Forslagets indhold
BBNJ-aftalen imødegår udfordringer, som berører de omkring to tredjedele af verdens have, der er kollektivt ejede, men som ingen enkelt enhed har et specifikt ejerskab til. Dette globale fælleseje beskyttes gennem bindende og frivillige foranstaltninger, der fokuserer på bedre samarbejde og koordination blandt interessenterne. Aftalens formål er at bekæmpe tab af biologisk mangfoldighed, forringelse af økosystemet og klimaændringernes påvirkninger af havøkosystemer i områder uden for national jurisdiktion og behandler problemer såsom opvarmning, afiltning, forsuring, forurening (herunder plastforurening) og ikkebæredygtig anvendelse af havene.
I BBNJ-aftalen fremhæves det desuden, at det er nødvendigt at fremme global videnskabelig forskning, at sikre forenelighed med de nuværende interessenters ansvarsområder og at håndtere uligheder, særligt for udviklingslandene. Aftalen skal øge samarbejdet mellem regionale havorganisationer og regionale fiskeriforvaltningsorganisationer.
Formålet med BBNJ-aftalen er at tilpasse UNCLOS til nutidige problemstillinger og fremme bæredygtig praksis på globalt plan.
Ordførerens holdning
Ordføreren glæder sig over de rettidige og effektive foranstaltninger, der blev vedtaget ved regeringskonferencens femte samling. Han mener, at det internationale juridisk bindende instrument er et afgørende skridt fremad for at tage hånd om de komplekse udfordringer, som havøkosystemer står over for på globalt plan. Et sundt havmiljø med sunde fiskebestande og rig biodiversitet er afgørende for at sikre en velstående fremtid for fiskersamfundene.
Ordføreren glæder sig over den hurtige gennemførelse af de aftalte generelle forpligtelser, der er fastsat i aftalen, som sikrer den effektive gennemførelse af foranstaltninger, der fremmer sammenhængen og koordineringen uden at underminere eksisterende instrumenter, rammer eller det arbejde, der udføres af globale, regionale, subregionale eller offentlige myndigheder. Dette tilsagn om tilpasning og samarbejde er afgørende for, at aftalen og dens overordnede mål om at bevare og bæredygtigt udnytte havets biologiske mangfoldighed i områder uden for national jurisdiktion lykkes.
Sammenfattende støtter ordføreren aftalen inden for rammerne af UNCLOS og anbefaler dens hurtige vedtagelse og fremhæver betydningen af samarbejde om at værne om sundheden og robustheden for havøkosystemer i områder uden for national jurisdiktion.

******
Fiskeriudvalget opfordrer Udvalget om Miljø, Folkesundhed og Fødevaresikkerhed, som er korresponderende udvalg, til at henstille, at forslaget til Rådets afgørelse om indgåelse på Den Europæiske Unions vegne af aftalen inden for rammerne af De Forenede Nationers havretskonvention om bevarelse og bæredygtig udnyttelse af havets biologiske mangfoldighed i områder uden for national jurisdiktion godkendes.

